A hulladékról szóló 2012. évi CLXXXV. törvény (a továbbiakban: Ht.) jelenleg módosítás alatt áll, a módosítás Országgyűlés általi elfogadására 2016. június 13-án került sor. A módosítás keretében a hulladék ártalmatlanítási műveletek kódjait felsoroló 2. melléklet, valamint a hulladék kezelési műveletek kódjait felsoroló 3. melléklet a Ht.-ből hatályon kívül helyezésre kerül.

A hulladékokról és egyes irányelvek hatályon kívül helyezéséről szóló 2008/98/EK európai parlamenti és tanácsi irányelv II. mellékletének módosításáról szóló, 2015. július 10-i 2015/1127/EU bizottsági irányelv (a továbbiakban: bizottsági irányelv) szerint az Európai Unióban az egyenlő versenyfeltételek biztosítása érdekében indokolt a helyi éghajlati feltételek által érintett hulladékégető létesítményeknek az R1 hasznosítási műveletnél szereplő képlet esetében alkalmazott éghajlati korrekciós tényezővel (climate correction factor, CCF) való kompenzálása.

A Ht. említett mellékletei és a bizottsági irányelv által bevezetett éghajlati korrekciós tényező meghatározására szolgáló képlet is a miniszteri rendeletbe kerülnek.

A Ht. módosítása a fentieken kívül szükségessé teszi több olyan jogszabály módosítását is, amelyek hivatkoztak valamilyen módon a Ht. 2. és 3. mellékleteire. Ezek az érintett jogszabályok az alábbiak:

1. A hulladékgazdálkodási tevékenységek nyilvántartásba vételéről, valamint hatósági engedélyezéséről szóló 439/2012. (XII. 29.) Korm. rendelet;

2. Az egyes hulladékgazdálkodási létesítmények kialakításának és üzemeltetésének szabályairól szóló 246/2014. (IX. 29.) Korm. rendelet;

3. A hulladékkal kapcsolatos nyilvántartási és adatszolgáltatási kötelezettségekről szóló 309/2014. (XII. 11.) Korm. rendelet;

4. A hulladékolajjal kapcsolatos hulladékgazdálkodási tevékenységek részletes szabályairól szóló 145/2012. (XII. 27.) VM rendelet;

5. A PCB, valamint a PCB-t tartalmazó berendezések kezelésének részletes szabályairól szóló 144/2012. (XII. 27.) VM rendelet;

A Ht. módosításával hatályát veszíti a Ht. hulladéklerakási járulék mértékéről szóló 5. melléklete is. Ennek oka az, hogy a jövőben azoknak a piaci szereplőknek is kötelező legyen fizetni, akik eddig a hulladéklerakási járulékfizetési kötelezettség alól valamilyen formában kibújtak. Annak érdekében, hogy ezt elérhessük más alapokra kell helyezni a járulékfizetési kötelezettséget, melynek részletes meghatározását a Ht. normaszövege fogja tartalmazni. A Ht. 5. mellékletének hatályon kívül helyezésén túlmenően fontos az is, hogy az azzal szorosan összekapcsolódó, a hulladéklerakási járulék megfizetéséről és felhasználásának céljairól szóló 318/2013. (VIII. 28.) Korm. rendelet (a továbbiakban: 318/2013. (VIII. 28.) Korm. rendelet) a jelen tervezetben foglaltak szerint módosuljon, lehetőleg a Ht. módosítás hatálybalépésével egyidejűleg az egyszerűbb nyilvántartás és a hatósági ellenőrzések elősegítése érdekében.

A hulladéklerakási járulék megfizetésének kötelezettségét a kötelezettség keletkezésétől számított 15 napon belül be kell jelenteni a környezetvédelmi hatóság részére. Azt azonban a 318/2013. (VIII. 28.) Korm. rendelet nem írja elő, hogy a kötelezettség megszűnését be kell-e jelenteni vagy sem. A környezetvédelmi hatóság számára mindez jelentőséggel bír, hiszen így nincs tudomása arról, hogy a kötelezettség meddig áll fenn.

A módosítás további indoka, hogy a hulladéklerakási járulék megfizetésének ellenőrzésével kapcsolatos hatósági tapasztalatok azt mutatják, hogy az ügyfelek által vezetett nyilvántartás sok esetben nem tartalmaz elegendő információt az ellenőrzés teljes körű lefolytatásához. Ennek következtében az ügyfél többszöri nyilatkoztatására és adatszolgáltatására van szükség a tényállás tisztázása érdekében. Ez az ellenőrzés elhúzódását eredményezi, erre figyelemmel a 318/2013. (VIII. 28.) Korm. rendeletet módosítani kell.

Fontos indoka a módosításnak az is, hogy a 318/2016. (VIII. 28.) Korm. rendelet szerint a nyilvántartást a megfizetett hulladéklerakási járulékról csak abban az esetben kell elektronikus formában vezetni, ha arra lehetőség van. A hatósági tapasztalatok azt mutatják, hogy minden kötelezett rendelkezik azzal az infrastruktúrával, amely ezt lehetővé teszi, ezért csak nagyon szűk körben kellene biztosítani számukra a papír alapon vezetett nyilvántartás lehetőségét. Tekintettel ugyanakkor arra is, hogy az ügyfelek részére 2014. negyedik negyedévétől az adatszolgáltatás már kizárólag elektronikus úton teljesíthető, teljes mértékben elvárható, hogy a nyilvántartást is elektronikus úton vezessék. Ez lényegesen megkönnyítené a hatóság munkáját.

A Ht. módosítása továbbá lehetővé teszi, hogy a hulladéktermelő nem üzletszerűen, alkalmilag, az elkülönítetten gyűjtött hulladékát saját járművével, másik telephelyén levő üzemi gyűjtőhelyre vagy átvételi helyre, hulladékgyűjtő pontra, hulladékgyűjtő udvarba, valamint hulladékkezelőhöz szállíthassa. Hangsúlyozni kell, hogy a szállítás során az egyéb jogszabályi feltételeknek, így különösen az ADR veszélyes áru szállítás szabályainak meg kell felelni. A jellemzően kis mennyiségű saját hulladék szállításakor elsősorban a visszaélések kizárása érdekében egy minimális adattartalmú bizonylatot ki kell hogy állítson a termelő a saját szállításról, és ezt később a telephelyi nyilvántartásához kell mellékelnie.

A termelői hulladékszállítás jellemzően alkalmi jellegű, és kis mennyiséggel történik. A nyomon követhetőség elve alapján változatlanul a képződés helye szerint kell az adatszolgáltatást teljesíteni, de ettől el lehet tekinteni, ha a képződés helye olyan provizórikus jellegű munkavégzési helyszín melyet indokolatlan lenne megjeleníteni önálló környezetvédelmi azonosítóval a hulladékgazdálkodási adatszolgáltatási rendszerben. A nyilvántartás és az adatszolgáltatás módosított szabályait a hulladékkal kapcsolatos nyilvántartási és adatszolgáltatási kötelezettségekről szóló 309/2014. (XII. 11.) Korm. rendelet tartalmazza, ezért e rendelet módosítása is szükséges.